รับเหมาก่อสร้างครึ่งแรกโตดี
รัฐบาลคลอดงานดันมาร์จินสูงซีฟโก้เจ๋งสุดซินเทคฯขาดทุน
16 ส.ค. 2555

รัฐบาลคลอดงานดันมาร์จินสูงซีฟโก้เจ๋งสุดซินเทคฯขาดทุน 
ธุรกิจรับเหมาฯ ครึ่งแรกปีนี้กำไรฟื้น 31.48% ซีฟโก้แจ่มกำไรโตดีสุด ขณะที่ SYNTEC กระอักขาดทุนกว่า 120 ล้านบาท
ธุรกิจรับเหมาก่อสร้างที่จดทะเบียนในตลาดหลักทรัพย์ประมาณ 9 บริษัท ประกอบด้วย บริษัท ช.การช่าง (CK) บริษัท อิตาเลียนไทย ดีเวล๊อปเมนต์ (ITD) บริษัท ซิโนไทย เอ็นจีเนียริ่ง แอนด์ คอนสตรัคชั่น (STEC) บริษัท เอสทีพี แอนด์ ไอ (STPI) บริษัท โตโยไทย คอร์ปอเรชั่น (TTCL) บริษัท ซีฟโก้ (SEAFCO) บริษัท เนาวรัตน์พัฒนาการ (NWR) บริษัท ซินเท็ค คอนสตรัคชั่น (SYNTEC) และบริษัท ศรีราชาคอนสตรัคชั่น (SRICHA) ประกาศผลดำเนินงานงวดครึ่งแรกปี 2555 มีกำไรสุทธิรวม 1,692.03 ล้านบาท เพิ่มขึ้น 31.48% จากงวดเดียวกันของปีก่อนที่มีกำไรสุทธิ 1,286.89 ล้านบาท 
ขณะที่งวดไตรมาส 2 มีกำไรสุทธิ 818 ล้านบาท ลดลง 26.68% จากงวดเดียวกันของปีก่อนที่มีกำไรสุทธิ 1,115.69 ล้านบาท
ทั้งนี้ กำไรงวดไตรมาส 2 ที่เติบโตลดลง เนื่องจาก CK มีกำไรสุทธิลดลงเหลือเพียง 124.22 ล้านบาท จากงวดเดียวกันของปีก่อนที่มีกำไรสุทธิ 980.33 ล้านบาท เพราะกำไรจากการขายเงินลงทุนลดลงเหลือเพียง 323 ล้านบาท จากงวดเดียวกันของปีก่อนที่มีกำไรจากการขายเงินลงทุน 825 ล้านบาท 
SYNTEC ก็พลิกมาขาดทุนสุทธิ 70.36 ล้านบาท จากงวดเดียวกันของปีก่อนที่มีกำไรสุทธิ 6.6 ล้านบาท
สำหรับ ITD นั้น แม้ว่าจะยังคงขาดทุน แต่ก็ขาดทุนลดลงเหลือเพียง 87.68 ล้านบาท ดีขึ้นจากงวดเดียวกันของปีก่อนที่ขาดทุนสุทธิ 389.65 ล้านบาท เพราะงานใหม่มีอัตรากำไรขั้นต้นที่ดีขึ้น โดยเฉพาะงานที่เกี่ยวเนื่องกับการฟื้นฟูและการป้องกันอุทกภัยต่างๆ รวมถึงการลดลงของค่าใช้จ่ายในการบริหารงานและการลดลงของการตั้งสำรองค่าธรรมเนียมเบี้ยปรับของบริษัทย่อยแห่งหนึ่ง
อย่างไรก็ตาม ในงวดครึ่งปีแรกและผลงานงวดไตรมาส 2 ที่มีอัตราการเติบโตของกำไรดีสุด คือ SEAFCO เพราะงวดครึ่งปีแรกมีกำไรสุทธิ 58.10 ล้านบาท เพิ่มขึ้น 504% จากงวดเดียวกันของปีก่อนที่มีกำไรสุทธิ 9.61 ล้านบาท ส่วนงวดไตรมาส 2 มีกำไรสุทธิ 23.36 ล้านบาท เพิ่มขึ้น 849.57% จากงวดเดียวกันของปีก่อนที่มีกำไรสุทธิ 2.46 ล้านบาท 
NWR มีกำไรสุทธิงวดครึ่งปีแรกจำนวน 93.63 ล้านบาท ดีขึ้น 205.23% จากงวดเดียวกันของปีก่อนที่ขาดทุน 88.97 ล้านบาท ส่วนไตรมาส 2 มีกำไรสุทธิ 36.75 ล้านบาท ดีขึ้น 152.24% จากงวดเดียวกันของปีก่อนที่ขาดทุน 70.34 ล้านบาท
ผู้บริหาร STEC กล่าวว่า ยังมีแนวโน้มการเติบโตที่ดีและกำไรและรายได้ปีนี้จะเป็นไปตามเป้าหมายที่วางไว้แน่นอน งวดครึ่งปีแรกมีกำไร567.43 ล้านบาท เติบโต 46.44% จากงวดเดียวกันของปีก่อน
บล.ดีบีเอส วิคเคอร์ส คาดว่า STEC จะมีการเซ็นก่อสร้างโครงการรถไฟฟ้าสายสีแดงสัญญาที่ 1 ภายในเดือน ก.ย.นี้ จะเพิ่มงานในมืออีก 1.79 หมื่นล้านบาท จากสิ้นเดือน มิ.ย. อยู่ที่ 6 หมื่นล้านบาท และบริษัทมีโอกาสได้รับงานใหม่เพิ่มขึ้นอีก เพราะงานก่อสร้างภาครัฐจะออกมากขึ้นในช่วงปี 2556 และ 2557 อีกจำนวนมาก จึงแนะนำซื้อ ให้ราคา 18.50 บาท